A Bizottság határozata

(2002. július 10.)

a tojástermékek, az éti csiga, a békacomb, a méz és a méhpempő behozatala tekintetében a tagállamok által a 92/118/EGK tanácsi irányelv hatálya alá tartozó egyes termékek behozatalára feljogosított harmadik országok jegyzékének megállapításáról szóló 94/278/EK határozat módosításáról

(az értesítés a C(2002) 2555. számú dokumentummal történt)

(EGT vonatkozású szöveg)

(2002/574/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/7/EK bizottsági határozattal [1] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [2] és különösen annak 10. cikkére,

mivel:

(1) A tagállamok által az emberi fogyasztásra szánt tojás behozatalára feljogosított harmadik országokat a legutóbb a 2002/337/EK bizottsági határozattal [3] módosított, a tagállamok által a 92/118/EGK tanácsi irányelv hatálya alá tartozó egyes termékek behozatalára feljogosított harmadik országok jegyzékének megállapításáról szóló, 1994. március 18-i 94/278/EK bizottsági határozat [4] melléklete VIII. részének A. pontjában található jegyzék tartalmazza. E jegyzék kereszthivatkozást tartalmaz a legutóbb a 2001/733/EK határozattal [5] módosított, a tagállamok által friss baromfihús behozatalára feljogosított harmadik országok jegyzékének megállapításáról szóló, 1994. február 16-i 94/85/EK bizottsági határozat [6] mellékletére.

(2) A tagállamok által az emberi fogyasztásra szánt tojástermékek behozatalára feljogosított harmadik országokat a 94/278/EK bizottsági határozat melléklete VIII. részének B. pontjában található jegyzék tartalmazza. E jegyzék kereszthivatkozást tartalmaz a legutóbb a 2001/731/EK bizottsági határozattal [7] módosított, a tagállamok által szarvasmarhafélék, sertések és friss hús behozatalára feljogosított harmadik országok jegyzékének megállapításáról szóló, 1979. december 21-i 79/542/EGK bizottsági határozat [8] mellékletére.

(3) A tojástermékeket érintő, a kizárólag emlősökre vonatkozó 79/542/EGK határozatra történő kereszthivatkozás zavarónak tűnik. Állat-egészségügyi szempontból egy, a tagállamok által friss baromfihús behozatalára feljogosított harmadik országok jegyzékének megállapításáról szóló 94/85/EK határozat mellékletére történő kereszthivatkozás is következetesebb lenne. Mivel a tojástermékeket hőkezelésnek vetik alá, a friss baromfihús viszont nyers marad, a harmadik országokból történő behozatal engedélyezésére vonatkozó kritériumok kevesebb igényt támasztanak, és ezért össze lehet állítani egy kiegészítő jegyzéket a behozatal fenntartása érdekében.

(4) A tagállamok által az emberi fogyasztásra szánt éti csiga behozatalára feljogosított harmadik országokat a 94/278/EK határozat mellékletének XI. részében található jegyzék tartalmazza.

(5) A tagállamok által az emberi fogyasztásra szánt békacomb behozatalára feljogosított harmadik országokat a 94/278/EK határozat mellékletének XII. részében található jegyzék tartalmazza.

(6) Az éti csigára és a békacombra vonatkozó különös közegészségügyi feltételeket a 92/118/EGK irányelv II. melléklete 3. fejezetének I., illetve II. része állapítja meg. E feltételek több, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [9] vonatkozó kereszthivatkozást tartalmaznak. A tagállamok által emberi fogyasztásra szánt halászati termékek behozatalára feljogosított harmadik országokat a legutóbb a 2002/28/EK határozattal [10] módosított, az emberi fogyasztásra szánt halászati termékek behozatalára feljogosított harmadik országok jegyzékének megállapításáról szóló, 1997. április 22-i 97/296/EK bizottsági határozat [11] mellékletében található jegyzék tartalmazza.

(7) A 97/296/EK határozat mellékletére történő kereszthivatkozás leegyszerűsítené a tagállamok által az éti csiga, illetve a békacomb behozatalára feljogosított harmadik országok jegyzékeinek frissítését, és közegészségügyi szempontból is következetesebb lenne.

(8) Az éti csiga, illetve a békacomb tekintetében meg kellene állapítani a harmadik országok kiegészítő jegyzékét annak érdekében, hogy fennmaradjon a jelenlegi, azon harmadik országokból történő behozatal, amelyeket a 91/493/EGK irányelv vonatkozó kritériumai alapján már feljogosítottak erre, de nem szerepelnek a 97/296/EK határozat jegyzékében.

(9) A tagállamok által az emberi fogyasztásra szánt méz behozatalára feljogosított harmadik országokat a 94/278/EK határozat mellékletének XIV. részében található jegyzék tartalmazza.

(10) A legutóbb a 2002/336/EK határozattal [12] módosított, a harmadik országok szermaradvány-vizsgálati terveinek a 96/23/EK tanácsi irányelv alapján történő ideiglenes jóváhagyásáról szóló, 2000. február 8-i 2000/159/EK bizottsági határozat [13] a mellékletében meghatározza azon harmadik országokat, amelyek tervet nyújtottak be azon biztosítékok meghatározásával, amelyeket az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelv [14] I. mellékletében említett szermaradvány- és anyagcsoportok ellenőrzésére vonatkozóan az említett állatok vagy elsődleges állati eredetű termékek tekintetében nyújtanak.

(11) Helyénvaló engedélyezni a méz behozatalát a 96/23/EK irányelvnek megfelelő harmadik országokból. A 94/278/EK határozat melléklete XIV. részének tartalma helyébe a 2000/159/EK határozatra történő kereszthivatkozásnak kell lépnie.

(12) Az emberi fogyasztásra szánt méhpempőt ugyanazon körülmények között állítják elő, mint a mézet, és ugyanazon behozatali követelményeket kell alkalmazni e termékre is. A 94/278/EK határozat melléklete XIV. részének címét ennek megfelelően módosítani kell.

(13) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 94/278/EK határozat a következőképpen módosul:

a) a melléklet VIII. része helyébe e határozat I. melléklete lép;

b) a melléklet XI. része helyébe e határozat II. melléklete lép;

c) a melléklet XII. része helyébe e határozat II. melléklete lép;

d) a melléklet XIV. része helyébe e határozat IV. melléklete lép.

2. cikk

Ennek a határozatnak a tagállamok a címzettjei.

Kelt Brüsszelben, 2002. július 10-én.

a Bizottság részéről

David Byrne

a Bizottság tagja

[1] HL L 2., 2001.1.5., 27. o.

[2] HL L 62., 1993.3.15., 49. o.

[3] HL L 116., 2002.5.3., 58. o.

[4] HL L 120., 1994.5.11., 44. o.

[5] HL L 275., 2001.10.18., 17. o.

[6] HL L 44., 1994.2.17., 31. o.

[7] HL L 274., 2001.10.17., 22. o.

[8] HL L 146., 1979.6.14., 15. o.

[9] HL L 268., 1991.9.24., 15. o

[10] HL L 11., 2002.1.15., 44. o.

[11] HL L 122., 1997.5.14., 21. o.

[12] HL L 116., 2002.5.3., 51. o.

[13] HL L 51., 2000.2.24., 30. o.

[14] HL L 125., 1996.5.23., 10. o.

--------------------------------------------------

I. MELLÉKLET

A 94/278/EK határozat mellékletének VIII. része helyébe a következő szöveg lép:

"VIII. rész

A. A tagállamok által az emberi fogyasztásra szánt tojás behozatalára feljogosított harmadik országok jegyzéke

A tagállamok által friss baromfihús behozatalára feljogosított harmadik országok jegyzékének megállapításáról szóló 94/85/EK határozat mellékletében felsorolt harmadik országok.

B. A tagállamok által az emberi fogyasztásra szánt tojástermékek behozatalára feljogosított harmadik országok jegyzéke

A 94/85/EK határozat mellékletében felsorolt harmadik országok és a következő országok:

(AL) Albánia

(EE) Észtország

(GL) Grönland

(HK) Hongkong

(IN) India

(MK [1]) Macedónia Volt Jugoszláv Köztársaság

(MX) Mexikó

(NC) Új-Kaledónia

(RU) Oroszország

(SG) Szingapúr

(YU) Jugoszláv Szövetségi Köztársaság."

[1] Átmeneti kód, amely semmilyen módon nem sérti az ezen országra vonatkozó végleges nómenklatúrát, amelyről az Egyesült Nemzeteknél e tárgyban jelenleg folyó tárgyalások befejeztét követően állapodnak meg.

--------------------------------------------------

II. MELLÉKLET

A 94/278/EK határozat mellékletének XI. része helyébe a következő szöveg lép:

"XI. rész A tagállamok által az emberi fogyasztásra szánt csiga behozatalára feljogosított harmadik országok jegyzéke

A 97/296/EK határozat mellékletében felsorolt harmadik országok és a következő országok:

(BA) Bosznia-Hercegovina

(HU) Magyarország

(MD) Moldova

(MK [1]) Macedónia Volt Jugoszláv Köztársaság

(SK) Szlovákia

(SY) Szíria

(UA) Ukrajna."

[1] Átmeneti kód, amely semmilyen módon nem sérti az ezen országra vonatkozó végleges nómenklatúrát, amelyről az Egyesült Nemzeteknél e tárgyban jelenleg folyó tárgyalások befejeztét követően állapodnak meg.

--------------------------------------------------

III. MELLÉKLET

A 94/278/EK határozat mellékletének XII. része helyébe a következő szöveg lép:

"XII. rész A tagállamok által az emberi fogyasztásra szánt békacomb behozatalára feljogosított harmadik országok jegyzéke

A 97/296/EK határozat mellékletében felsorolt harmadik országok és a következő országok:

(BA) Bosznia-Hercegovina

(HU) Magyarország

(MK [1]) Macedónia Volt Jugoszláv Köztársaság."

[1] Átmeneti kód, amely semmilyen módon nem sérti az ezen országra vonatkozó végleges nómenklatúrát, amelyről az Egyesült Nemzeteknél e tárgyban jelenleg folyó tárgyalások befejeztét követően állapodnak meg.

--------------------------------------------------

IV. MELLÉKLET

A 94/278/EK határozat mellékletének XIV. része helyébe a következő szöveg lép:

"XIV. rész A tagállamok által az emberi fogyasztásra szánt méz és méhpempő behozatalára feljogosított harmadik országok jegyzéke

A 2000/159/EK bizottsági határozat mellékletében található jegyzékben felsorolt harmadik országok, amelyeknél a mézre vonatkozó oszlopban "X" szerepel."

--------------------------------------------------